钦定古今图书集成/明伦汇编/氏族典/第231卷 > 杨荣
## 钦定古今图书集成/明伦汇编/氏族典/第231卷 > 杨荣

按《明外史杨荣传》：“荣字勉仁，建安人。初名子荣。建文
二年进士，授编修。燕王即位，简入内阁，为更名荣。进
修撰侍讲。已进右谕德。五年，命往甘肃经略军务，还，
进右庶子。明年，以父丧归。既葬，起复视事。明年，母丧
乞归。帝以北行期迫，不许。侍诸皇孙读书文华殿，讲
授有程度，皇太子称之。进翰林学士。十六年，掌院事。”
十八年进文渊阁大学士。荣论事激发，不能容人过。
然善探人主意，谈言微中。从北征，次榆木川。帝崩，荣
与少监海寿先驰报太子。太子即位，进太子少傅、谨
身殿大学士。仁宗崩，宣宗即位，进少傅。英宗即位，委
寄如旧，赐予相属。五年乞归展墓，还至武林驿而卒。
谥“文敏。”